Kinnig gant Mari Kermareg : « Kantikou nevez... hantez kant vloaz zo dija, ha pelloh zoken e veze graet ive « Kantikou nevez » deuz al leoriou kantikou, nevez embannet. E gwirionez, eur guchemad vrao a gantikou koz a rae ar peb brasa deuz al leoriou ze, leoriou leun a zalvoudegez ha n’eo ket dao diskleria amañ pinvidigez ar kantikou koz o deus douget a hed kantvedou, pedennou tud ar vro-mañ daved Doue. War an disk-mañ avad, ne gavoh nemed kantikou, nevez e gwirionez. Med da be vad sevel en deiz a hirio kantikou a brezoneg ? Marteze dre ma fell, da dud a zo, komz da Zoue gand geriou ha langaj ar bed ar vremañ, en em ziskouez d’Ezañ vel m’emaint, tud laosk awechou ha « mud gand aon dirag ar bed »... Med, daoust da ze, daoust ma seblant beza kuzet roudou Jezuz en or bed ni, e fell da gristenien a vremañ kana da Zoue o fiziañs ennañ hag o hoant da vond gantañ « war hent ar peoh ».